僊都獨峰
作者：樓鑰
朝代：宋

paragraphs: 漢家武徹求神僊，方士搤掔多夸言。
蓬萊隔海不可到，屬車方羊上橋山。
傳聞黄帝久僊去，胡爲有石高巑岏。
游談不經理欲屈，謾言此地藏衣冠。
縉雲自是僊窟宅，萬壑千巖比如櫛。
突然一石摩青雲，造化應勞巨靈擘。
僊風吹墮碧蓮花，玉井半空人不識。
望之不計幾千尺，八柱擎天此其一。
伯夷制行高且孤，萬世猶能立懦夫。
英魂凜凜今不死，化作此石山之隅。
橫斜轍迹依然在，我亦何能窮古初。